Nafarroako Parlamentuko Mahaiak, 2018ko maiatzaren 21ean egindako bilkuran, Eledunen Batzarrari entzun ondoren, erabaki hau hartu zuen, besteak beste:

**1.** Izapidetzeko onartzea Mikel Buil García jaunak aurkezturiko mozioa, zeinaren bidez Nafarroako Gobernua premiatzen baita araudia alda dezan, halako moduan non Nafarroako kultur sentsibilitateak ordezkatuko dituen Kulturaren eta Arteen Nafar Kontseilu parte-hartzaile bat taxutzen ahal izanen baita.

**2.** Nafarroako Parlamentuko Aldizkari Ofizialean argitara dadin agintzea.

**3.** Mozioa Kultura, Kirol eta Gazteria Batzordean izapidetzea, eta zuzenketak aurkezteko epea bukatzea eztabaidari ekiteko bilkura-egunaren aurrekoaren eguerdiko hamabietan.

Iruñean, 2018ko maiatzaren 21ean

Lehendakaria: Ainhoa Aznárez Igarza

MOZIOAREN TESTUA

Podemos-Ahal Dugu talde parlamentarioari atxikitako foru parlamentari Mikel Buil García jaunak, Legebiltzarreko Erregelamenduan xedatuaren babesean, honako mozio hau aurkezten du, Kultura, Kirol eta Gazteria Batzordean eztabaidatu eta bozkatzeko.

Kultur Eskubideei buruzko Foru Legearen aurreproiektuaren V. tituluan jasotzen da Kulturaren eta Arteen Nafarroako Kontseilu berritua izanen dela foru erkidegoko Administrazioaren organo aholku-emailea kulturaren arloan, Kulturaren Nafarroako Kontseiluaren ordez.

Kontseilu hori demokratizatzea eskatu dute beti kolektibo, espezialista nahiz talde politikoek, halako moduan non “aniztasunean eta lidergo partekatuan oinarritutako parte-hartzearen” aldeko apustu garbia egin baitute. Hartara, beharrezkoa da “Kulturaren Nafarroako Kontseilua sortzea –kulturaren esparruko eremu eta sentsibilitate guztiek hartuko dute parte Kontseiluan, eta guztiek izanen dute ordezkaritza–”.

2015ean eratutako Kulturaren Nafarroako Kontseilua aurrekoak baino aniztasun handiagoarekin eratu zen, baina bere kideak hautatzeko parte-hartze prozesurik gabe eratu zen.

Ez zaio heldu kontseilukideak izendatzeko modua ezartzen duen araudia aldatzeari; izan ere, orain arte mantendu egin da 68/2013 Foru Dekretuaren 7. artikuluko xedapena, zeinak kulturaren arloko eskumena duen kontseilariari ematen baitio izendapen hori egiteko ahalmena.

Gure ustez, Kulturaren eta Arteen Nafarroako Kontseilua berritzeari begira beharrezkoa da araudi-aldaketari heltzea; hori dela-eta, honako erabaki proposamen hau aurkezten dugu:

Nafarroako Parlamentuak Nafarroako Gobernua premiatzen du araudia alda dezan, halako moduan non Nafarroako kultur sentsibilitateak ordezkatuko dituen Kulturaren eta Arteen Nafarroako Kontseilu parte-hartzaile bat taxutzen ahal izanen baita.

Iruñean, 2018ko maiatzaren 17an

Foru parlamentaria: Mikel Buil García